SL Uradni list Evropske unije C 237/40

Objava vloge v skladu s členom 50(2)(b) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

2013/C 237/08

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper vlogo.

VLOGA ZA REGISTRACIJO ZTP

UREDBA SVETA (ES) št. 509/2006

o zajamčenih tradicionalnih posebnostih kmetijskih proizvodov in živil (2)

„ŽEMAITIŠKAS KASTINYS“

ES št.: LT-TSG-0007-0910-11.11.2011

1. Ime in naslov skupine vlagateljev

Ime skupine ali organizacije (če je ustrezno): „Žemaitiško kastinio gamintojai“ Naslov: Sedos g. 35 LT-87101 Telšiai LIETUVA/LITHUANIA Tel. +370 44422201 Faks + 370 44474897 E-naslov: info@zpienas.lt

2. Država članica ali tretja država

Litva

3. Specifikacija proizvoda

3.1 Ime(-na) za registracijo (člen 2 Uredbe Komisije (ES) št. 1216/2007)

„Žemaitiškas kastinys“

3.2 Ime

☒ je specifično samo po sebi  izraža posebne lastnosti kmetijskega proizvoda ali živila

Ime „Žemaitiškas kastinys“ ne izraža posebnih lastnosti proizvoda, a je, kadar je običajno govor o tem proizvodu, v Žemaitiji (regija na zahodu Litve) in po vsej Litvi uveljavljeno in dobro znano, kot ponazarjajo različni viri, navedeni v točki 3.8.

Ime „Žemaitiškas kastinys“ je navedeno v naslednjih kuharskih knjigah iz 20. stoletja: Gaspadinystės knyga arba Pamokinimai kaip prigulinčiai yra sutaisomi valgiai (Tilžė (Sovetsk), 1927), Ką valgome (Dr. Tumėnienė idr., Kaunas, 1935) in Lietuvių valgiai (uredil J. Pauliukonienė, Vilna, 1983).

3.3 Ali se zahteva pridržanje imena na podlagi člena 13(2) Uredbe (ES) št. 509/2006?

☒ Registracija s pridržanjem imena  Registracija brez pridržanja imena

3.4 Vrsta proizvoda (kot v Prilogi II)

Skupina 1.4 Drugi proizvodi živalskega izvora (jajca, med, različni mlečni proizvodi razen masla itd.)

3.5 Opis kmetijskega proizvoda ali živila, za katerega se uporablja ime iz točke 3.1 (člen 3(1) Uredbe (ES) št. 1216/2007)

„Žemaitiškas kastinys“ je tradicionalen proizvod iz kisle smetane, ki se segreje, premeša in nato ohladi.

„Žemaitiškas kastinys“ ima značilno homogeno, gosto in čvrsto strukturo trdno stepene smetane s posameznimi kapljami tekočine. Pri temperaturi + 6 °C je lahko drobljiv, v ustih pa se hitro stopi. V celoti je enotne rumenkaste barve. Odvisno od zelišč in začimb, uporabljenih v receptu, je zaradi dodanih sestavin lahko rahlo obarvan ter lahko vsebuje koščke zelišč ali začimb. Ima blag, kiselkast okus po mlečni kislini in je nekoliko slan s priokusom po zeliščih in začimbah.

Fizikalno-kemijske lastnosti proizvoda z označbo „Žemaitiškas kastinys“ so:

— vsebnost maščobe, odvisno od recepta: 25–30 %,

— vsebnost jedilne soli: 1–1,5 %.

3.6 Opis kmetijskega proizvoda ali živila, za katerega se uporablja ime iz točke 3.1 (člen 3(2) Uredbe (ES) št. 1216/2007)

Surovine:

— kisla smetana s 25–30-odstotno vsebnostjo maščobe: 80–83 kg/100 kg proizvoda,

— maslo z vsaj 82-odstotno vsebnostjo maščobe: 6–7 kg/100 kg proizvoda,

— kislo mleko z 2,5–4-odstotno vsebnostjo maščobe: 5–5,5 kg/100 kg proizvoda,

— jedilna sol: 1–1,5 kg/100 kg proizvoda.

Uporabijo se lahko zelišča in začimbe (črni poper, piment, kumina, koper, meta ali njihova mešanica: 0,1–0,15 kg/100 kg proizvoda) ter aromatična zelenjava (česen ali čebula: 1–2 kg/100 kg proizvoda).

Proizvodna metoda:

„Žemaitiškas kastinys“ se proizvaja po tradicionalni metodi.

Potrebne sestavine se stehtajo po receptu. Kisla smetana in kislo mleko se v ločeni posodi zmešata in segrejeta na temperaturo od 25 do 30 °C. Hladno maslo se zmehča s segrevanjem na temperaturo od 25 do 30 °C. Aromatična zelenjava se opere in seseklja.

V skladu z receptom se segreto zmehčano maslo da v posodo za mešanje, nato se mu postopoma dodaja mešanica kisle smetane/kislega mleka, tako da se vsakič prilije osmina skupne količine, navedene v receptu, mešanica pa se premeša ročno ali z ustrezno napravo. „Žemaitiškas kastinys“ je treba vedno mešati v isti smeri. Ko mešanica doseže konsistenco kisle smetane (ne da bi se pinjenec ločil), se doda naslednja osmina mešanice kisle smetane/kislega mleka in se znova premeša. To se ponavlja, dokler se ne doda vsa mešanica kisle smetane/kislega mleka (po receptu). Ko se „Žemaitiškas kastinys“ začne strjevati, se osoli, nato se dodajo in enakomerno vmešajo zmleta zelišča in začimbe ter sesekljana aromatična zelenjava. Proizvod je treba zapakirati takoj, preden se strdi.

„Žemaitiškas kastinys“ se pakira v 250-, 200- in 100-gramske glinene lončke ali posodice za enkratno uporabo. Lončki se zaprejo z glinenim pokrovom, čez katerega se namesti ovoj, ki se poveže z vrvico. Posodice za enkratno uporabo se zaprejo s pokrovom iz folije. „Žemaitiškas kastinys“ se po pakiranju ohladi na temperaturo 6 °C. Ko se proizvod ohladi, dobi trdno homogeno strukturo.

3.7 Posebne lastnosti kmetijskega proizvoda ali živila (člen 3(3) Uredbe (ES) št. 1216/2007)

Posebne lastnosti, po katerih se „Žemaitiškas kastinys“ razlikuje od drugih proizvodov iz iste kategorije, so:

— tradicionalne sestavine in proizvodna metoda: v nasprotju z drugimi vrstami kastinys se recept za izdelavo proizvoda „Žemaitiškas kastinys“ od prve omembe v pisnih virih iz točke 3.8 skoraj ni spremenil, to pomeni, da se uporabljajo enake sestavine v podobnih razmerjih. Da bi povečali raznovrstnost okusov, je medtem pri drugih vrstah kastinys, ki so se začele proizvajati pozneje, kislo smetano v celoti nadomestilo kislo mleko ali mešanice kisle smetane in kefirja, po možnosti z dodatkom soka rdeče pese, korenčkovega soka ali jajčnih rumenjakov, zaradi česar se kastinys obarva rdeče ali rumeno. Za izdelavo proizvoda „Žemaitiškas kastinys“ je značilno, da se mešanica masla in kisle smetane ves čas počasi meša. Ob tem se dodaja po osmina mešanice kisle smetane/kislega mleka, hkrati pa se zelo pazljivo nadzoruje temperatura (25–30 °C), da se ne izloči pinjenec. Proizvodnja drugih vrst kastinys se je posodobila. Mešanje je nadomestilo stepanje, pri čemer se vse sestavine dodajajo v treh ali štirih korakih ali celo vse naenkrat, tako da so lahko podvržene večjim temperaturnim nihanjem,

— okus: „Žemaitiškas kastinys“ ima značilen blag kiselkast okus po mlečni kislini in je nekoliko slan s priokusom po dodanih zeliščih in začimbah. Za druge vrste kastinys je značilen dokaj oster okus po mlečni kislini (če se kisla smetana nadomesti s kislim mlekom) ali okus po kvasu in mlečni kislini (če se kisla smetana nadomesti s kefirjem) z značilnim priokusom po dodanem soku (rdeče pese ali korenčkovem) ali jajčnem rumenjaku,

— struktura: „Žemaitiškas kastinys“ ima značilno gosto, homogeno in čvrsto strukturo trdno stepene smetane s posameznimi kapljami tekočine. Pri temperaturi +6 °C je lahko drobljiv, v ustih pa se hitro stopi. Za druge vrste kastinys je značilna mehka mazava tekstura.

3.8 Tradicionalne lastnosti kmetijskega proizvoda ali živila (člen 3(4) Uredbe (ES) št. 1216/2007)

Poleg preproste metode izdelave masla, pri kateri se je kisla smetana v posodi stepala z žlico in ki je bila razširjena po vsej Litvi, je ena od litovskih regij, Žemaitija, razvila značilno tehniko predelave kisle smetane, pri kateri se je mešala segreta kisla smetana, paziti pa je bilo treba, da se ni izločil pinjenec. Ta tehnika se je razširila po vsej Litvi. Dobljeni proizvod, „Žemaitiškas kastinys“, ima poseben okus in konsistenco (Lietuvių kalbos atlasas, zvezek 1, Leksika, Vilna, 1977). V sredini 19. stoletja je bil proizvod opisan v akademskih publikacijah (Litwa pod wzgledem starozytnych zabytkow, obyczajow i zwyczajow skreslona (Ludwik Adam Jucewicz (Ludwik z Pokiewia), Vilna, 1846) in Pamiętniki Pana Kamertona (Leon Potocki, Poznań, 1869)), v katerih sta se poudarjala proizvodna metoda (izdeluje se iz segrete kisle smetane) in zelo prijeten okus.

Narodni muzej Litve hrani zapise pričevanj ljudi, rojenih konec 19. in v začetku 20. stoletja (etnografske zbirke Narodnega muzeja Litve, depoji F 15-4, F 15-13, F 32-7 in F 32-48), ki tehniko izdelave in recept opisujejo tako: najprej se v ogrevano glineno posodo dajo tri jedilne žlice kisle smetane in pol žlice masla. To se dobro premeša in nato meša s kuhalnico, vedno v isti smeri. Ko se zmes začne ohlajati in se začne izločati pinjenec, se posoda ogreje v vroči vodi, utekočinjena zmes pa se ohladi v posodi s hladno vodo. Med mešanjem se zmesi v majhnih količinah dodaja kisla smetana. Del kisle smetane se pogosto nadomesti s sesirjenim mlekom, s čimer postane kastinys bolj rahel. Pred koncem mešanja se dodajo sol ter druga zelišča in začimbe (kumina, mleti poper, sesekljana česen in čebula, stebla spomladanske čebulice ter vejice kopra ali mete).

V knjigi Lietuvių valgiai (uredil J. Pauliukonienė, Mokslas, Vilna, 1983), ki so jo leta 1983 pripravili akademiki in ki opisuje stare tradicionalne tehnike za pripravo surovin, pri katerih se kisla smetana ročno loči od mleka (tako da se posname z žlico), pri čemer seveda nekaj sesirjenega mleka ostane v kisli smetani, sta recept in proizvodna metoda za „Žemaitiškas kastinys“ naslednja: „Žemaitiškas kastinys“: ½ l kisle smetane, 1 žlica masla, ½ čajne žličke kumine ali drugih zelišč ali začimb, sol. Maslo se da skupaj z žlico kisle smetane v glineno posodo, ki se postavi v vročo vodo, nato se mešanica meša s kuhalnico. Ko je že nekoliko zmešana (preden se izloči pinjenec), se doda še ena žlica kisle smetane, mešanje pa se nadaljuje, dokler se ne doda vsa kisla smetana. Ko se začenja zmes zgoščevati, se dodata sol ter oprana in osušena kumina ter se vse skupaj dobro premeša. Kastinys ima nekoliko slan, blag in kiselkast okus.

Recept in proizvodna metoda za „Žemaitiškas kastinys“ se do danes nista spremenila, kar dokazuje certifikat, ki ga je temu proizvodu leta 2010 podelil litovski sklad za kulinarično dediščino, s čimer je potrdil, da je „Žemaitiškas kastinys“ izdelan v skladu s tradicionalnimi postopki ter z uporabo tradicionalnih surovin, dodanih sestavin in pripomočkov.

3.9 Minimalne zahteve in postopek nadzora posebnih lastnosti (člen 4 Uredbe (ES) št. 1216/2007)

Glede na posebne lastnosti proizvoda „Žemaitiškas kastinys“ se izvajajo naslednja preverjanja:

1. kakovost posamezne prejete serije surovin: — vsebnost maščobe v kisli smetani in kislem mleku mora biti v skladu s točko 3.6; to se testira v laboratoriju, — vsebnost maščobe v maslu mora biti v skladu s točko 3.6; to se testira v laboratoriju, — organoleptični kazalniki za zelišča, začimbe in aromatično zelenjavo (aroma, okus, barva) se preverijo na podlagi dokumentacije in s senzoričnim ocenjevanjem;

2. skladnost s tehniko izdelave iz točke 3.6: upoštevanje zaporedja postopkov in predpisanih parametrov (temperatura in razmerja sestavin) se preveri vizualno in z meritvami med proizvodnjo posamezne serije;

3. kakovost posamezne serije končnega proizvoda: — organoleptične značilnosti (struktura, barva, okus) morajo ustrezati navedbam v točki 3.5; to se preveri s senzorično analizo, — vsebnost maščobe mora biti v skladu s točko 3.5; to se testira v laboratoriju, — vsebnost jedilne soli mora biti v skladu s točko 3.5; to se preveri na podlagi recepta, v primeru dvomov pa tudi v laboratoriju.

Organ iz točke 4.1 vsaj enkrat na leto preveri, ali proizvod in postopek izdelave ustrezata proizvodni specifikaciji.

4. Organi ali telesa, ki preverjajo skladnost s specifikacijo proizvoda

4.1 Naziv in naslov

Naziv: Valstybinė maisto ir veterinarijos tarnyba Naslov: Siesikų g. 19 LT-07170 Vilnius LIETUVA/LITHUANIA Tel. +370 52404361 E-naslov: vvt@vet.lt

☒ javni  zasebni

4.2 Posebne naloge organa ali telesa

Inšpekcijski organ iz točke 4.1 je odgovoren za spremljanje vseh meril iz specifikacije.

(1) UL L 343, 14.12.2012, str. 1.

(2) Nadomeščena z Uredbo (EU) št. 1151/2012.